સ્ત્રીના શરીરને અપમાનિત કરવાની કથા આપણે ત્યાં વારંવાર કહેવાઈ છે. દ્રૌપદીને વ્યક્તિ તરીકે નહીં પણ સ્ત્રીના શરીર તરીકે સભામાં ઘસડી લાવવામાં આવી. તેનું ચીર હરણ કરવામાં આવ્યું, પણ કહેવાતા માંધાતાઓ ચૂપ બેસી રહ્યા. સ્ત્રીનું શરીર નગ્ન કરીને અપમાનિત કરી શકાય એવી માનસિકતા પિતૃસત્તાક સમાજમાં સહજ છે. સ્ત્રીને શરીર તરીકે જ જોવામાં આવે છે. એટલે જ તેને ગમે ત્યારે ગમે તે રીતે સ્પર્શી શકાય. સ્ત્રીનું શરીર ભોગવવા માટે જ છે એવી માનસિકતાને કારણે જ સ્ત્રીની ઈચ્છા-અનિચ્છાની પરવા કરવાની જરૂર ક્યારેય પુરુષને જણાતી નથી. મી ટુ કેમ્પેઈન વિશે ઘણું લખાઈ ચૂક્યું છે અને ચર્ચાઓ પણ થઈ ચૂકી છે પણ મુદ્દો ખતમ નથી થયો. દુનિયા બદલાઈ ગઈ નથી.